Man uit ‘onderwêreld’ vas vir dwelms, ontvoeringVolgens die Valke is daar tydens die klopjag beslag gelê op verskeie soorte narkotika en inkriminerende vervaardigingstoerusting. Vier mense, onder wie ŉ beweerde lyfwag van ŉ berugte figuur uit die onderwêreld van misdaad wat tans tronkstraf uitdien, is in hegtenis geneem ná ŉ klopjag deur die Valke. Kapt. Lloyd Ramovha, woordvoerder van die Valke, het gesê die klopjag is Donderdag in Bryanston en Jukskeipark uitgevoer. Die verdagtes, tussen 29 en 44 jaar oud, kan almal volgens Ramovha verbind word met verskeie onwettige aktiwiteite. Volgens hom is daar tydens die klopjag beslag gelê op verskeie soorte narkotika en inkriminerende vervaardigingstoerusting. “Onder dié wat in hegtenis geneem is, is ŉ 38-jarige beweerde handlanger wat met die onderwêreld se veiligheidsbedryf verbind kan word. Dit word beweer dat hy ŉ lyfwag van ŉ omstrede onderwêreld-figuur was wat tans tronkstraf uitdien vir verskeie ernstige misdrywe,” het Ramovha gesê. Een verdagte, Vishalin Dookie (29), het reeds in die Randburg-landdroshof verskyn en sy saak is tot 24 Mei uitgestel vir ŉ aansoek om borgtog. Die ander drie sou Vrydag in dieselfde hof verskyn het op aanklagte van afpersing, geldwassery, handeldryf en die onwettige besit van narkotika, steroïede, wapens en ammunisie sowel as van ontvoering.